<html>
  <head>
    <meta http-equiv="content-type" content="text/html; charset=UTF-8">
  </head>
  <body>

    <h2 id="title">Fundația Ceata anunță versiunea în română a ghidului de protejare a corespondenței electronice</h2>

    <p>
      <span id="date">2014-08-01</span>
      <span id="city">București</span>, 
      <span id="country">România</span>
    </p>

    <div id="brief">
      <p>Fundația Ceata în colaborare cu Fundația pentru Programe Libere (FSF) anunță versiunea în limba română a ghidului de protejare a corespondenței electronice folosind unealta liberă de criptare GnuPG. Redactat în engleză de FSF, tradus de voluntari români și revizuit de Fundația Ceata, acest ghid prezintă primul pas pe care fiecare dintre noi trebuie să-l facă pentru a împiedica instituțiile din România și din alte țări precum SUA să reușească să ne supravegheze în masă.</p>
    </div>

    <div id="content">
      <p>Fundația Ceata în colaborare cu Fundația pentru Programe Libere (FSF) anunță versiunea în limba română a <a href="https://emailselfdefense.fsf.org/ro/" target="_blank">ghidului de protejare a corespondenței electronice</a> folosind unealta liberă de criptare GnuPG. Redactat în engleză de FSF, tradus de voluntari români și revizuit de Fundația Ceata, acest ghid prezintă primul pas pe care fiecare dintre noi trebuie să-l facă pentru a împiedica instituțiile din România și din alte țări precum SUA să reușească să ne supravegheze în masă.</p>
      <p>Considerăm că este important ca românii să știe să-și protejeze corespondența electronică, mai ales în contextul <a href="http://coliberator.ro/petition/" target="_blank">presiunilor recent excercitate de Serviciul Român de Informații (SRI)</a> asupra Parlamentului României pentru adoptarea unor măsuri de identificare și stocare a datelor despre utilizatorii care accesează rețele fără fir publice și folosesc cartele preplătite de rețele de telefonie mobilă. Iar acest lucru se întâmplă la doar doi ani după respingerea <a href="https://fii-liber.ro/interviu-despre-acta-cu-liderul-comunitatii-ceata" target="_blank">tratatului ACTA</a> în Parlamentul European, tratat care ar fi făcut posibilă încălcarea drepturilor utilizatorului de calculator, implicit a drepturilor omului, la viața privată și la prezumția de nevinovăție.</p>
      <p>Ghidul începe cu instrucțiuni de configurare a extensiei libere Enigmail pentru clienții liberi bazați pe Thunderbird. Enigmail este o interfață grafică intuitivă pentru folosirea programului de criptare liber GnuPG. Ghidul continuă cu instrucțiuni și explicații în legătură cu semnarea și criptarea scrisorilor electronice și se încheie cu o invitație adresată cititorilor de a urma aceste instrucțiuni pentru siguranța propriei cutii de poștă electronică și de a-i încuraja pe toți corespondenții lor să facă la fel pentru a asigura o protecție reală a corespondenței electronice.</p>
      <p>Avertizăm că este important ca criptarea să fie făcută cu programe libere precum utilitarul GnuPG din proiectul <a href="http://gnu.org" target="_blank">GNU</a>, asupra cărora utilizatorul are control și care pot fi ușor auditate. Deși în ghid se prezintă și instrucțiunile pentru instalarea lui GnuPG în sisteme nelibere precum Windows și Mac OS, utilizatorii acestor sisteme sunt sfătuiți să se mute pe sistemul liber GNU cu nucleul Linux, care înlătură dependență de un unic dezvoltator. Dezvoltatorul unui sistem neliber poate fi înclinat să comită și deseori comite abuzuri asupra utilizatorilor sistemului lui, din proprie inițiativă pentru a-și servi interesele sau la solicitările neconstituționale ale autorităților.</p>
      <p>Ghidul a fost tradus în română de autorul sitului <a href="http://dexonline.ro" target="_blank">DEXOnline.RO</a>, Cătălin Frâncu, de utilizatorul Isus Stănescu și de autorul proiectului <a href="http://gnuvideo.ro" target="_blank">GNUVideo.RO</a>, Nicu B. Fundația Ceata s-a ocupat de revizia traducerii și este responsabilă pentru forma finală a acestui ghid în română. Pentru a veni și mai mult în sprijinul utilizatorilor, Fundația Ceata a pregătit robotul liber <a href="/proiecte/programe-libere/eduard">Eduard</a>, alternativ la cel inițial incomplet pus la dispoziție de FSF, pentru testarea semnăturilor și criptărilor scrisorilor electronice. Vă invităm să-l folosiți trimițând scrisori semnate și/sau criptate la adresa <a href="mailto:eduard@ceata.org">eduard@ceata.org</a>.</p>
      <p>Criptarea corespondenței electronice este importantă în lupta de rezistență împotriva supravegherii în masă, dar nu este suficientă. Este nevoie de activism politic pentru diminuarea supravegherii la un grad acceptabil de societățile democratice, așa cum sunt cele din România, Rep. Moldova și restul Uniunii Europene.</p>
      <p>Pentru a putea continua activitățile de educare a utilizatorilor în spritul libertății și activitățile de influențare a politicilor la nivel național, european și internațional în domeniul programelor libere, formatelor libere, vieții private și culturii libere, Fundația Ceata are nevoie de <b>sprijin financiar</b>. Pentru acest lucru, vă rugăm să faceți donații în contul Fundației Ceata urmând <a href="/dona%C8%9Bii">această legătură</a>.</p>
    </div>

    <p>
      Contact/coordonator: 
      <span id="contactname">Tiberiu-Cezar Tehnoetic</span>, 
      <span id="contactfunc">Președinte</span>, 
      <span id="contactmail">tct@ceata.org</span>, 
      <span id="contactphone">(+40)761-810-100</span>
    </p>
  </body>
</html>
